Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni Ewropea approvat, skont ir-regoli tal-UE dwar l-għajnuna mill-Istat, l-introduzzjoni ta' prodott ġdid fil-forma ta' garanziji fuq segmenti ta' titolizzazzjoni sintetika permezz tal-Fond Ewropew ta' Garanzija ġestit mill-Grupp tal-Bank Ewropew tal-Investiment (li jikkonsisti mill-Bank Ewropew tal-Investiment, “BEI” u l-Fond Ewropew tal-Investiment, “FEI”) biex jiġu appoġġati kumpaniji affettwati mit-tifqigħa tal-coronavirus fit-22 Stat Membru parteċipanti. B'baġit iddedikat previst ta' EUR 1.4 biljun, il-prodott il-ġdid huwa mistenni li jimmobilizza mill-inqas EUR 13-il biljun ta' self ġdid lil intrapriżi żgħar u ta' daqs medju (SMEs) affettwati mit-tifqigħa. Din hija kontribuzzjoni sinifikanti għall-mira ġenerali tal-Fond Ewropew ta' Garanzija biex jiġu mmobilizzati sa EUR 200 biljun ta' finanzjament addizzjonali fit-22 Stat Membru parteċipanti. Il-Viċi President Eżekuttiv, Margrethe Vestager, li hija responsabbli mill-politika tal-kompetizzjoni, qalet: “Dan il-prodott il-ġdid se jikkontribwixxi b'mod sinifikanti għall-mira ġenerali tal-Fond Ewropew ta' Garanzija li jimmobilizza sa EUR 200 biljun għall-ekonomija Ewropea, billi jgħin biex jiġu oriġinati mill-inqas EUR 13-il biljun ta' self ġdid minn intermedjarji finanzjarji lill-SMEs, li ntlaqtu ħażin ħafna mit-tifqigħa tal-coronavirus. Il-Fond Ewropew ta' Garanzija, li huwa amministrat mill-Grupp tal-Bank Ewropew tal-Investiment, jiġbor flimkien l-appoġġ minn 22 Stat Membru u jikkomplementa l-iskemi ta' appoġġ nazzjonali. Aħna se nkomplu naħdmu mill-qrib mal-Istati Membri u mal-istituzzjonijiet Ewropej l-oħra biex insibu soluzzjonijiet fattibbli biex jittaffa l-impatt ekonomiku tat-tifqigħa tal-coronavirus,filwaqt li nippreservaw il-kundizzjonijiet ekwi fis-Suq Uniku.” Il-Viċi President Eżekuttiv għal Ekonomija għas-servizz tan-Nies, Valdis Dombrovskis, qal: “Se nkomplu nsegwu l-għan tagħna li nappoġġaw lin-negozji tal-UE, speċjalment lill-SMEs, biex negħlbu l-kriżi. Bis-saħħa tal-prodott tat-titolizzazzjoni sintetika l-ġdid taħt il-Fond Ewropew ta' Garanzija, aktar finanzjament fil-forma ta' self ġdid se jingħadda lin-negozji tal-UE li verament jeħtiġuh. Il-Fond Ewropew ta' Garanzija huwa t-tielet xibka ta' sikurezza miftiehma mill-Kunsill. Aħna ninkoraġġixxu lill-Istati Membri biex ikomplu jużaw it-tliet għodod ta' kriżi sal-massimu biex jappoġġaw lill-ħaddiema u lin-negozji tagħhom.” F'April 2020, il-Kunsill Ewropew approva l-istabbiliment ta' Fond Ewropew ta' Garanzija (il-“Fond”) bil-ġestjoni tal-Grupp BEI, bħala parti mir-rispons ġenerali tal-UE għat-tifqigħa tal-coronavirus. Huwa waħda mit-tliet xbieki ta' sikurezza miftehma mill-Kunsill Ewropew biex jittaffa l-impatt ekonomiku fuq il-ħaddiema, in-negozji u l-pajjiżi. Sa issa, il-BEI u l-FEI approvaw total ta' EUR 17.8-il biljun fi proġetti taħt il-Fond, li huma mistennija li jwasslu għal madwar EUR 143.2 biljun f'investimenti mobilizzati totali. Wara n-notifika mill-Istati Membri parteċipanti, fl-14 ta' Diċembru 2020, il-Kummissjoni awtorizzat, skont ir-regoli tal-UE dwar l-għajnuna mill-Istat, l-istabbiliment tal-Fond, il-kontribuzzjonijiet għall-Fond minn, dak iż-żmien, 21 Stat Membru parteċipant u l-interventi downstream fil-forma ta' garanziji fuq strumenti ta' dejn (bħal self) skont ir-regoli tal-UE dwar l-għajnuna mill-Istat. Fis-16 ta' April 2021, il-Kummissjoni awtorizzat, skont ir-regoli tal-UE dwar l-għajnuna mill-Istat, il-parteċipazzjoni tas-Slovenja fil-Fond u l-kontribuzzjoni relattiva tiegħu fil-forma ta' garanziji fuq strumenti ta' dejn skont ir-regoli tal-UE dwar l-għajnuna mill-Istat. Il-Fond jipprovdi wkoll garanziji fuq strumenti azzjonarji, li madankollu huma barra mill-kamp ta' applikazzjoni tad-deċiżjoni ta' Diċembru 2020. Il-prodott il-ġdid taħt il-Fond It-22 Stat Membru parteċipant nnotifikaw lill-Kummissjoni, skont ir-regoli tal-UE dwar l-għajnuna mill-Istat, dwar l-introduzzjoni ta' prodott ġdid ta' titolizzazzjoni sintetika li għandu jiġi implimentat mill-Fond. In-notifika kompluta, bin-notifika formali mill-aħħar Stat Membru parteċipanti, waslet fid-9 ta' Awwissu 2021. It-titolizzazzjoni sintetika hija teknika finanzjarja li permezz tagħha entità oriġinarja (pereż. bank) tidentifika pool ta' assi eżistenti (pereż. portafoll ta' self) li żżomm fil-karta bilanċjali tagħha, toħloq segmenti bi profili differenti ta' riskju/gwadanji kontra dak il-pool, u sussegwentement tittrasferixxi parti mir-riskju li jirriżulta mill-pool billi tixtri protezzjoni fuq segment speċifiku (pereżempju billi tikseb garanzija fuq is-segment tar-riskju rilevanti) mingħand bejjiegħ tal-protezzjoni. Min-naħa l-oħra, l-entità oriġinarja tħallas primjum lill-bejjiegħ tal-protezzjoni. Bl-istrument il-ġdid, il-GBEI, li jaġixxi bħala bejjiegħ tal-protezzjoni, se jipprovdi lil intermedjarju finanzjarju bi protezzjoni fil-forma ta' garanzija fuq segment tar-riskju speċifiku għal portafoll ta' assi eżistenti, bil-kundizzjoni li l-portafoll inkwistjoni jissodisfa ċerti rekwiżiti f'termini ta' daqs massimu u li jkun fih biss skoperturi produttivi. Bi skambju għall-għoti tal-garanzija, il-Grupp BEI se jitlob tariffa ta' garanzija ssussidjata lill-intermedjarju finanzjarju. L-intermedjarju finanzjarju jkollu jgħaddi l-vantaġġ finanzjarju li jirriżulta mit-tranżazzjoni, sal-massimu possibbli, lill-benefiċjarji aħħarija tal-istrument il-ġdid, jiġifieri lill-SMEs li se jirċievu self ġdid. L-intermedjarju finanzjarju se jkun obbligat juża l-kapital regolatorju liberat bis-saħħa tal-garanzija tal-Fond biex jibni pool ġdid ta' assi (pereżempju portafoll ta' self) biex jissodisfa l-ħtiġijiet ta' likwidità tal-SMEs, filwaqt li jikkonforma ma' ċerti kundizzjonijiet f'termini ta' riskju, volum u maturità tas-self il-ġdid. Minbarra dan l-obbligu, it-termini ta' kull tranżazzjoni se jipprovdu wkoll inċentivi lill-intermedjarju finanzjarju biex jiġġenera self ġdid. L-għan tal-prodott il-ġdid huwa li jgħin biex jinbeda self ġdid u aktar riskjuż mill-intermedjarji finanzjarji lill-SMEs. L-għan huwa li tiġi lliberata l-kapaċità ta' self tal-intermedjarji finanzjarji u jiġi evitat li r-riżorsi tagħhom jiġu trasferiti lejn assi b'riskju aktar baxx minflok self lill-SMEs. Ir-riskju ta' tali bidla jeżisti minħabba l-kriżi ekonomika kkawżata mill-pandemija tal-coronavirus, li hija mistennija li twassal għal tnaqqis fil-kotba tas-self eżistenti tal-intermedjarji finanzjarji u għalhekk għal żieda fid-domanda għall-kapital regolatorju ta' dawk l-intermedjarji. Il-valutazzjoni tal-Kummissjoni dwar l-għajnuna mill-Istat Il-Kummissjoni vvalutat il-prodott ġdid ta' titolizzazzjoni sintetika skont l-Artikolu 107(3)(b) tat-Trattat dwar il-Funzjonament tal-Unjoni Ewropea (TFUE), li jippermetti lill-Kummissjoni tapprova miżuri ta' għajnuna mill-Istat implimentati mill-Istati Membri biex jirrimedjaw tfixkil serju fl-ekonomija tagħhom. Il-Kummissjoni kkonkludiet li l-prodott tat-titolizzazzjoni sintetika se jikkontribwixxi għall-ġestjoni tal-impatt ekonomiku tal-coronavirus fit-22 Stat Membru parteċipanti. Huwa meħtieġ, xieraq u proporzjonat li jiġi rimedjat taqlib serju fl-ekonomija, f'konformità mal-Artikolu 107(3)(b) TFUE. Fuq din il-bażi, il-Kummissjoni approvat il-garanziji tal-Fond dwar segmenti ta' titolizzazzjoni sintetika skont ir-regoli tal-UE dwar l-għajnuna mill-Istat. Kuntest Il-Fond għandu l-għan li jindirizza b'mod koordinat il-ħtiġijiet ta' finanzjament tal-kumpaniji Ewropej (prinċipalment l-SMEs) li huma mistennija li jkunu vijabbli fit-tul, iżda li qed jiffaċċjaw diffikultajiet fil-kriżi attwali madwar l-Ewropa. Bl-akkomunament tar-riskju tal-kreditu fl-Istati Membri parteċipanti kollha, l-impatt ġenerali tal-Fond jista' jiġi massimizzat, filwaqt li l-ispiża medja tal-Fond titnaqqas b'mod sinifikanti meta mqabbla mal-iskemi nazzjonali. L-Istati Membri kollha għandhom l-għażla li jipparteċipaw fil-Fond. Sa issa, 22 Stat Membru ddeċidew li jipparteċipaw u jiggarantixxu b'mod konġunt l-operazzjonijiet tal-Fond. Huma jieħdu sehem fil-governanza tal-Fond permezz tal-hekk imsejjaħ Kumitat tal-Kontributuri, li jiddeċiedi dwar l-użu tal-garanzija. L-Istati Membri parteċipanti huma l-Awstrija, il-Belġju, il-Bulgarija, Ċipru, id-Danimarka, il-Finlandja, Franza, il-Ġermanja, il-Greċja, l-Irlanda, l-Italja, l-Iżvezja, il-Kroazja, il-Litwanja, il-Lussemburgu, Malta, in-Netherlands, il-Polonja, il-Portugall, is-Slovakkja, is-Slovenja u Spanja. F'każ ta' sitwazzjonijiet ekonomiċi partikolarment severi, bħal dik li bħalissa qed jiffaċċjaw l-Istati Membri kollha minħabba t-tifqigħa kontinwa tal-coronavirus, ir-regoli tal-UE dwar l-għajnuna mill-Istat jippermettu lill-Istati Membri jagħtu appoġġ biex jirrimedjaw tfixkil serju fl-ekonomija tagħhom. Dan huwa previst skont l-Artikolu 107(3)(b) TFUE. Fid-19 ta' Marzu 2020, il-Kummissjoni adottat Qafas Temporanju tal-għajnuna mill-Istat li permezz tiegħu l-Istati Membri jkunu jistgħu jużaw il-flessibbiltà kollha prevista skont ir-regoli dwar l-għajnuna mill-Istat biex isostnu l-ekonomija fil-kuntest tat-tifqigħa tal-coronavirus. Il-Qafas Temporanju jikkumplimenta l-bosta possibbiltajiet l-oħra li diġà huma disponibbli għall-Istati Membri biex itaffu l-impatt soċjoekonomiku tat-tifqigħa tal-coronavirus, f'konformità mar-regoli tal-UE dwar l-għajnuna mill-Istat. Fit-13 ta' Marzu 2020 il-Kummissjoni adottat Komunikazzjoni dwar Rispons ekonomiku koordinat għat-tifqigħa tal-COVID-19 li tistabbilixxi dawn il-possibbiltajiet. Pereżempju, l-Istati Membri jistgħu jagħmlu tibdil li ġeneralment ikun applikabbli favur in-negozji (pereżempju d-differiment ta' taxxi, jew is-sussidjar ta' xogħol b'ħinijiet iqsar fis-setturi kollha), li ma jaqax fir-regoli dwar l-għajnuna mill-Istat. Jistgħu jagħtu wkoll kumpens lil dawk il-kumpaniji li jkunu ġarrbu ħsara minħabba t-tifqigħa tal-coronavirus jew b'kaġun dirett tagħha. Il-Qafas Temporanju se jibqa' fis-seħħ sa tmiem Diċembru 2021. Bil-għan li tiġi żgurata ċ-ċertezza legali, qabel din id-data l-Kummissjoni se tivvaluta jekk ikunx hemm bżonn ta' estensjoni. Il-verżjoni mhux kunfidenzjali tad-deċiżjoni se tkun disponibbli fil-Każijiet Numri SA.63422 - SA.63443 fir-Reġistru tal-Għajnuna mill-Istat u fuq is-sit tal-kompetizzjoni tal-Kummissjoni ladarba jkunu riżolti xi kwistjonijiet ta' kunfidenzjalità li jista' jkun hemm. Aktar informazzjoni dwar il-qafas temporanju u dwar azzjoni oħra li ħadet il-Kummissjoni biex tindirizza l-impatt ekonomiku tal-pandemija tal-Coronavirus tista' tinstab hawnhekk.